ขาใหญ่ลุยหุ้นเล็กเสี่ยปู่เป็นปลื้ม‘คาร์มาร์ท’เติบโตสูง
“เสี่ยปู่” เปลี่ยนสไตล์ลงหุ้นเล็ก ชื่นชอบ “คาร์มาร์ท” หุ้นเติบโตสูง ตั้งเป้าเก็บหุ้นต่อเนื่อง
6 ส.ค. 2555

“เสี่ยปู่” เปลี่ยนสไตล์ลงหุ้นเล็ก ชื่นชอบ “คาร์มาร์ท” หุ้นเติบโตสูง ตั้งเป้าเก็บหุ้นต่อเนื่อง 
นายสมพงษ์ ชลคดีดำรงกุล หรือ “เสี่ยปู่” นักลงทุนหุ้นพื้นฐานรายใหญ่ เปิดเผยว่า ลงทุนหุ้นบริษัท คาร์มาร์ท (KAMART) ปัจจุบันถือหุ้นต่ำกว่า 5% เนื่องจากขายหุ้นออกไปเล็กน้อย เพราะเห็นว่าราคาหุ้นปรับตัวขึ้นมาแรง ซึ่งหลังจากขายหุ้นออกไปแล้ว ก็มีแรงซื้อเข้ามารับ ราคาจึงปรับตัวขึ้นได้อีก




 
เสี่ยปู่ กล่าวว่า คาร์มาร์ทเป็นหุ้นที่มีอัตราการเติบโตสูง คาดว่าปีนี้สามารถทำกำไร 0.50 บาทต่อหุ้น โดยไตรมาสแรกกำไรต่อหุ้น 0.09 บาท ไตรมาส 2 คาดว่ากำไร 0.11 บาท และไตรมาส 3 กำไร 0.14 บาท
“หุ้นคาร์มาร์ทโตดีมาก ก่อนที่ผมจะลงทุนได้ไปเยี่ยมชมกิจการและเช็กจากแฟรนไชส์ กำไรดีมาก วันนี้ธุรกิจเครื่องสำอางทำรายได้ 100% ให้กับคาร์มาร์ท และเปลี่ยนมาอยู่หมวดพาณิชย์ เป็นธุรกิจรีเทล หรือค้าปลีก ปัจจุบันมีสาขา 60 สาขา สิ้นปีเพิ่มเป็น 100 สาขา หากทำได้จริงโตไตรมาสละ 25% ผมเชื่อว่าหุ้นตัวนี้เป็นหุ้นโกรทสต๊อก แม้ว่าพี/อี (สัดส่วนราคาต่อกำไรต่อหุ้น) สูงไปเล็กน้อย แต่เวลาผ่านไป พี/อี จะลงเร็วมาก จากกำไรที่เติบโตเร็ว ทำให้พี/อี ลดลง” 
เสี่ยปู่ กล่าวอีกว่า เป้าหมายการลงทุนหุ้นตัวคาร์มาร์ท จะเก็บหุ้นไปเรื่อยๆ เป็นการลงทุนระยะยาว หากบริษัทสร้างผลประกอบการได้เติบโตจริง ขณะเดียวกันจะลดพอร์ตหุ้นตัวอื่น 
นอกจากนี้ ยังเข้าลงทุนหุ้นบริษัท ปัญจวัฒนาพลาสติก (PJW) ซึ่งเชื่อว่ากำไรโตดี และพี/อีไม่สูง รวมทั้งหุ้นราชธานีลิสซิ่ง (THANI) รายได้และกำไรโตปีละ 30% เช่นกัน